Min Købmand i Østerild tester i øjeblikket et koncept , hvor kunderne kan få en digital lægekonsultation eller hjælp til e-boks.dk, når de handler i butikken. Konceptet hedder NærVelfærd og skal bringe offentlige ydelser tættere på borgerne i landdistrikterne. I butikken vil kunder kunne tilgå offentlige platforme - og det inkluderer en digital lægekonsultation. - Vi tror, at NærVelfærd kan gøre en enormt stor forskel for særligt ældre og udsatte borgere, men også for travle familier, der kan bruge mindre tid på transport og mere tid sammen, siger Esben Keller, der er kædedirektør for SPAR, Min Købmand og Let-Køb. - NærVelfærd skal være med til at skabe liv og udvikling i de mindre samfund, vi er en del af. Når de vigtigste offentlige ydelser er tilgængelige i lokalområdet, bliver byen mere attraktiv, fortsætter han. Hjælp fra velkendt personale Der er blevet installeret en kabine i butikken, hvor man via en computer kan tilgå borger.dk, sundhed.dk og så videre. Personalet i butikken står klar til at hjælpe, hvis der er brug for det. - Vi har jo et rigtig godt sammenhold her i Østerild, så jeg er bare glad for, når vi kan hjælpe vores lokale kunder. Det er især vores ældre borgere, der kan synes, det er langt og besværligt at tage ind til Borgerservice i Thy. Og så vil de hellere have hjælp af vores personale, som de jo kender i forvejen, fortæller Matias Paaske, der er indehaver af købmanden i Østerild. NærVelfærd er blevet testet i Østerild i tre måneder og er blevet taget godt imod. Derfor er det planen, at etablere konceptet i flere butikker.

Opsummering:
I Østerild er købmand gået forrest. Han hjælper borgerne med borger.dk, sundhed.dk og en videokonsultation af lægen, og det er til stor gavn for lokalsamfundet.